SKRIFTLIG FORESPØRGSEL E-3655/00

af Elly Plooij-van Gorsel (ELDR) til Kommissionen

(23. november 2000)

Om: Forskel mellem offentlig og privat radiovirksomhed i Nederlandene ved at købe radiofrekvenser på auktion

I Nederlandene forberedes en auktion, der skal finde sted i 2001, med henblik på at opnå en effektiv fordeling af radiofrekvenser blandt private radiosendere. Der er tale om en samtidig auktion i flere runder ved højeste bud. Licenser skal tildeles for 8 år, en periode, som ligeledes skal gælde for offentlig radiovirksomhed på landet. I modsætning til de private radiosendere får den offentlige radiofoni tildelt frekvenser gratis og med forrang.

1. Kan Kommissionen undersøge, om gratis tilrådighedstillelse af frekvenser til den offentlige radiofoni er en med traktaten uforenelig form for statsstøtte?

I kabinettets holdning til auktionen lades de offentlige radiofonier fuldstændig ude af betragtning. Der gives kun meddelelse om at skabe et level playing field mellem private radiosendere indbyrdes, men ikke mellem offentlige og private radiosendere. Med hensyn til frekvensbredden til privatsendere ser den nederlandske regering to vigtige opgaver: at fremme adgangen til markedet for forskellige former for privat radiovirksomhed og at stille markedsparternes konkurrence på et solidt grundlag. Sidstnævnte betyder en så jævnbyrdig udgangsposition som mulig og forhindring af, at der opstår magtkoncentrationer.

2. Er Kommissionen lige som jeg af den opfattelse, at det med henblik på at skabe og opretholde et level playing field og med henblik på at fremme fair konkurrence på radiospredningsmarkedet ikke kun er nødvendigt at tale om sunde konkurrenceforhold mellem private radiosendere indbyrdes, men også mellem offentlige og private radiosendere?

Samlet svar afgivet på Kommissionens vegne af Mario Monti på skriftlige forespørgsler E-3653/00, E-3654/00 og E-3655/00

(15. februar 2001)

Ifølge Domstolens afgørelse falder offentlig tv-radiospredning ind under EF-traktatens betingelser og det indre markeds principper, herunder konkurrencereglerne og statsstøttereglerne. Navnlig vil EF-traktatens artikel 87, stk. 1 (tidligere artikel 92) kunne finde anvendelse på offentlig radiospredning, hvis alle betingelser heri er opfyldt. Statsstøtte skal imidlertid være i overensstemmelse med EF-traktatens bestemmelser. Endvidere fastsættes det i EF-traktatens artikel 86, stk. 2 (tidligere artikel 90), at statsstøtte kan betragtes som forenelig, når den er nødvendig for udførelsen af en tjenesteydelse af almindelig økonomisk interesse.

Betydningen af offentlig radiospredning er fastslået i Protokol om Offentlig Radio- og Tv-virksomhed i Medlemsstaterne, der blev indført ved Amsterdam-traktaten. Kommissionen må tage denne fortolkende protokol i betragtning. I henhold til protokollen har medlemsstaterne beføjelser til at definere den offentlige tjenesteydelse og til at finansiere denne tjenesteydelse, for så vidt som finansieringen ikke ændrer handels- og konkurrencevilkårene i Fællesskabet i et omfang, der strider mod de fælles interesser.

Kommissionen er ikke på nuværende tidspunkt i stand til at give udtryk for en præcis holdning vedrørende det ærede medlems specifikke spørgsmål, men vil til sin tid og i lyset af ovenstående vurdere alle virkninger af EF-traktatens krav på radiospredningssektoren. Hvad statsstøtteaspektet angår, har Kommissionen planer om at afklare sin stilling desangående i en meddelelse i løbet af indeværende år.